Peter Aalbæk Jensen, hvis du var kulturminister med absolut politisk flertal ryggen, hvad var så det første, du ville gøre?

»Jeg har faktisk været meget inspireret af vores tidligere konservative kulturminister Brian Mikkelsen.«

Brian Mikkelsen er vel ikke typisk den første minister, folk fra kulturlivet plejer fremhæver som et eksempel på en god kulturminister?

FAKTA Interviewserie: Den kulturminister du aldrig får I år er det valgår – og som sædvanligt fylder kultur og kulturpolitikken stort set intet i valgkampen. På trods af at dansk kultur stortrives, særligt i internationalt regi, har det stort set ingen bevågenhed hos de store partier, og posten som kulturminister har typisk fungeret som parkeringsplads for folk på vej ud af politik, eller som en hyggeposition. Vi spørger nogle af landets førende kulturpersonligheder og meningsdannere, hvad de ville stille op med posten som en magtfuld kulturminister, hvis de fik chancen – og hvorfor de ikke selv engagerer sig i realpolitik. Læs med og mød i de følgende uger:

Forfatter Kasper Colling Nielsen

Filmproducent Peter Aalbæk

Forfatter Birgitte Kosovic

Teaterchef, Det Kgl. Teater, Kasper Holten

Forfatter Knud Romer

Manuskriptforfatter og dramatiker Adam Price

Forfatter Hanne-Vibeke Holst

Direktør, Nationalmuseet, Rane Willerslev FOLD UD FOLD UD

»Nej, men det er, fordi vi i kulturlivet er helt utroligt forstokkede. Jeg husker, at Brian Mikkelsen deltog i en prisuddeling som kulturminister – og så stod folk og råbte ad ham, mens hans stod på scenen. Altså, sådan er kultursektoren; den er så pissefordomsfuld, og der er generelt meget lidt højt til loftet. Folk overser, at Brian faktisk var en ualmindeligt lyttende minister. Hvem som helst kunne sende en mail og komme ind til en kop kaffe i Kulturministeriet, dengang han sad der. Han gjorde også noget ved tingene. Hans tilgang til det at være kulturminister syntes jeg var meget inspirerende. Altså, ikke et ondt ord om søde Mette Bock og alle de andre glade folk, der har været i den position, men det er jo skønt med nogen, som evner at lytte i stedet for hele tiden at skulle docere.«

Peter Aalbæk »Jeg kan huske, Carsten Jensen skrev en lang smøre, hvor han angreb Brian Mikkelsen, fordi han hed “Brian”! Altså, hvor fanden er vi henne?«

Så man kan godt sige, at en kulturminister som Brian Mikkelsen repræsenterer en type kulturminister, som du selv ville lægge dig i forlængelse af, hvis du en dag skulle få tilbudt posten?

»Ja, jeg ville lade mig inspirere af hans meget fordomsfrie tilgang til kulturområdet. Og så skal man huske, at han jo gik efter posten – han var ikke blevet henvist til Kulturministeriet, fordi han kom fra en position i skammekrogen. Så det med at gå fordomsfrit til det hele, det syntes jeg var en stor og altomfavnende tilgang, en meget mere generøs tilgang, end den kultursektoren selv på nogen måde evner.«

Du har jo igennem årene tit været ud med skarpe holdinger med hensyn til områder som kultur og politik – hvorfor engagerer du dig ikke selv i partipolitik – skal du ikke ind og sidde på Borgen?

Peter Aalbæk mener ikke at det danske kulturliv har meget at beklage sig over. Fold sammen Læs mere Læs mere

»Jeg kan ikke tåle at sidde og læse en masse og forberede mig – jeg ville hele tiden blive fanget på det forkerte ben. Det kræver jo, at man er sindssygt flittig! Og jeg er doven af natur, det må jeg blankt erkende. Og jeg synes ikke, at kulturpolitikken er nogen presserende udfordring – der er sgu vigtigere ting at tage sig af.«

Peter Aalbæk »‘Kulturen’ udviser slet, slet ikke den samme rummelighed, som den til enhver given tid med stor selvfølgelighed kræver af den borgerlige fløj.«

Men hvad nu hvis det ikke var dig, der var kulturminister, men du så i stedet kunne bestemme, hvem der skulle have posten, hvem så du så gerne? Vil du i virkeligheden så helst bare have Brian Mikkelsen tilbage på posten, eller har du et andet bud?

»Nej, jeg synes: »Brian tilbage« er et godt slogan. Og det var smukt, når man som mig oprindeligt kommer fra en position omgivet af det venstreorienterede Danmark og så møde den her utroligt frisindede konservative minister, som havde et større mentalt råderum end hele det samlede røde kulturparnas.«

Nu siger du, at den venstreorienterede del af kulturen er indskrænket. Og der ytres tit meget utilfredshed med de politiske beslutningstagere fra »kulturen« – hvis man kan samle dét i ét. Men bærer kulturlivet selv en del af ansvaret for den relativt lille rolle, den spiller i politik – ser »kulturen« sig selv på en særlig måde?

»»Kulturen« ser sig selv som bedre mennesker – og »kulturen« er fordomsfuld. Jeg kan huske, at Carsten Jensen skrev en lang smøre, hvor han angreb Brian Mikkelsen, fordi han hed »Brian«! Altså, hvor fanden er vi henne? Hva’ helvede? »Kulturen« udviser slet, slet ikke den samme rummelighed, som den til enhver given tid med stor selvfølgelighed kræver af den borgerlige fløj.«

Er du selv er en del af »den venstreorienterede kultur«?

»Jeg er af borgerlig observans. Men jeg er også blevet så gammel, at jeg giver stort set alle partier ret i noget af deres tankegods. Sådan er det jo for fanden at blive gammel, så finder man ud af, at verden er mangefacetteret.«

Peter Aalbæk »Hvis man er så priviligeret at arbejde i kultursektoren, og man samtidig bor i Danmark, ja så mener jeg helt ærligt bare, at man skal lukke røven og være glad!«

Nu siger du, du er af borgerlig observans, er du så også en sjælden fugl i »kulturen«, eller er I mange, der går og holder jeres politiske holdninger hemmelige i kulturverdenen?

»Altså, det bliver taget for givet, at man som absolut minimum ikke stemmer længere til højre end de Radikale. Der går grænsen, men ellers er der carte blanche hele vejen ud ad venstrefløjen. Men alt til højre for de Radikale, det er helt uacceptabelt i branchen.«

Filmproducenten Peter Aalbæk Jensen ses her sammen med den daværende kulturminister Brian Mikkelsen til Lars von Triers 50-års fødselsdagsfest i Filmbyen i Avedøre i 2006. Fold sammen Læs mere Læs mere

Det er sådan lidt en offentlig sandhed, men det er meget få mennesker inden for kulturlivet, der vil sætte konkrete ord på det danske kulturlivs politiske anatomi. Jeg talte for nogle år siden med en tidligere teaterinstruktør om det pres, der var på ham, om at der skulle ligge en særlig politisk understrøm i alt, hvad hans teater lavede. Men han fortalte også, at han ikke turde udtale det offentligt, for så mente han at være færdig i teaterverdenen. Genkender du det?

»Ja, ja. En direktør for en stor jysk virksomhed er typisk mere rummelig end den generelle danske kultursektor. Det er utroligt fordomsfuld branche, hvor »vi« føler os bedre end alle mulige andre – og det er bestemt ikke gratis at være borgerlig på kulturparnasset.«

FAKTA CV Aalbæk Peter »Ålen« Aalbæk Jensen er født i 1956 i Osted på Sjælland.

Han er uddannet på Statens Filmskole i 1987.

Peter Aalbæk er filmproducent og stiftede i 1992, sammen med filminstruktør Lars von Trier, filmselskabet Zentropa. FOLD UD FOLD UD

Men måske har kulturen det egentlig meget godt – er den generelle utilfredshed med politikerne og økonomien, etc. i virkeligheden bare klynk, eller hvad, Peter Aalbæk Jensen?

»Man må sige, at hvis man er så privilegeret at arbejde i kultursektoren, og man samtidig bor i Danmark, ja, så mener jeg helt ærligt bare, at man skal lukke røven og være glad! Jeg kan altså ikke finde nogen i omverdenen eller i vores eget samfund, som har synderligt ondt af os – og selvfølgelig skal de ikke have det.«

Så »Brian tilbage«?

»Ja, »Brian tilbage«!«